Pendlere og alle andre, der kører i bus til og fra Frederikshavn, får på torsdag en nye busterminal.

Torsdag morgen klokken 7 bliver den nye busterminal i Frederikshavn indviet. Den nye terminal skal sikre en bedre sammenhæng mellem tog, busser og cykler, end der er i dag. Buspassagererne kan også se frem til at vente på bussen i mere komfortable rammer. Den ny opførte terminal har fået en mere central placering i bybilledet, og ligger tættere på blandt andet færgeterminalen og Frederikshavn Handelsskole. Busterminalen ligger på østsiden af togstationen. Det betyder, at busserne fremover ankommer til busterminalen via Kragholmen. Der bliver etableret en sti, så gående nemt kan bevæge sig mellem busterminalen og togstationen. Torsdag morgen klokken 7 er der officiel indvielse af den nye busterminal. Det markeres af borgmester Birgit Hansen (S), der sammen med direktør i NT Jens Otto Størup, klipper snoren til den nye terminal. Der er rundstykker til de morgenfriske buspassagerer i forbindelse med åbningen.